Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maiorga Ramírez Erro jaunak egindako galderaren erantzuna, Foru Diputazioak emana, Zidakos ibaiak 2019ko uztailaren 8an gainezka egitean N-121 errepidean Puiu parean eragindako kalteei buruzkoa. Galdera 2019ko urriaren 11ko 23. Nafarroako Parlamentuko Aldizkari Ofizialean argitaratu zen.

Iruñean, 2019ko urriaren 31n

Lehendakaria: Unai Hualde Iglesias

ERANTZUNA

EH Bildu Nafarroa talde parlamentarioari atxikitako foru parlamentari Maiorga Ramírez Erro jaunak PES-00105 galdera idatzia egin du. Hona horri buruz informatu beharrekoa:

*Errepidea zer ordutan moztu zen zehatz-mehatz.*

Errepidea 2019ko uztailaren 8ko 18:00etatik 18:45era moztu zen, Foruzaingoaren zerbitzu-parteetan oinarrituta. Honako hauek izan ditugu oinarri:

– Foruzaingoko (Bide Segurtasuna) arratsaldeko txandaren arduradunak 18:00etan Z-2172 delakoa bidali zuen Puiu herriaren inguruetara. Beren zerbitzu-partean agenteek honako hau adierazi zuten: “N-121 errepidea itxita dago, “El Maño” parean; bidea mozten duen uholde bat dago”.

– Foruzaingoaren Aginte eta Koordinazio Zentroak honako hau aipatu zuen: “18:44:53 BBkoek aipatzen dute Puiuko sarrerako bidegurutzean errepidea moztu beharko litzatekeela, zeren eta ezin baita pasatu eta autoak barruan geratzeko arriskua baitago”.

*Behin obrak bukatuta, ea zer egunetan eta zer ordutan gaitu zen behin-behinekoz ibilgailu arinen zirkulazioa N-121 errepideko puntu horretan.*

Esan dezakegu behin-behineko irekitzea 2019ko uztailaren 16an izan zela, 19:00ak aldera, SOS Nafarroaren eta Foruzaingoaren prebentziozko patruilaren arabera.

– SOS Navarrak honako hau aipatu zuen: “19:05:10ean N-121 errepidetik zirkula daiteke”.

– Z-2155 delakoak bere zerbitzu-partean aipatzen du prebentziozko patruilatzea egin zela AP\_15etik eta N-121tik, eta 20:30ean egiaztatu zen N-121 errepidetik ibil zitekeela 30 kilometro puntuan (“El Maño”) eta trafikorako irekita zegoela.

*Ea zer egunetan eta ordutan hasi ziren pasatzen ibilgailu astunak N121 errepideko puntu horretatik.*

Ibilgailu astunak zein arinak ibiltzeko behin-behineko irekitzea 2019ko uztailaren 16ko 19:00ak aldera izan zen.

*Bidegurutzearen egoera dela-eta Herrilanen Departamentuarekin eta Nafarroako Gobernuak Audenasan daukan ordezkariarekin izandako komunikazioen zerrenda.*

Agintaritza eta Kontrol Zentroko Taldeko 277 lanbide-identifikazioko zenbakia duen agentearen txostena gehitu dugu. Bertatik nabarmendu behar da ezen, gure datu baseetan jasotako informazioaren arabera, 2019ko uztailaren 8ko 18:00etatik uztailaren 9ko 18:00etara doan aldian, guztira hamasei komunikazio izan zirela AP-15eko kontrol-aretoarekin, eta berrogeita hemeretzi komunikazio, berriz, Herri Lanetako Departamentuaren kontrol-aretoarekin.

Zidakos ibaiak 2019ko uztailaren 8an, hain zuzen ere N-121 errepidearen eta Lergako Porturako errepidearen bidegurutzean, “El Maño” ostatuaren inguruetan, eragindako kalteei buruzko erantzunak bidali ditu Nafarroako Gobernuko Lehendakaritzako, Berdintasuneko eta Funtzio Publikoko Departamentuak.

Hori guztia jakinarazten dizut, Nafarroako Parlamentuko Erregelamenduaren 14. artikulua betez.

Iruñean, 2019ko urriaren 31n

Lehendakaritzako, Berdintasuneko eta Funtzio Publikoko kontseilaria: Javier Remírez Apesteguía

(Oharra: Aipatu eranskina foru parlamentarien eskura dago Parlamentuaren kudeaketarako Ágora sisteman).